በሰሜን ዕዝ ላይ ጥቃት በመፈጸም በተጠረጠሩ ሰባት ከፍተኛ መኮንኖች ላይ ተጨማሪ የምርመራ ጊዜ ተፈቀደ
የአገር መከላከያ ሠራዊት የሰሜን ዕዝ ሬዲዮ ግንኙነት በማቋረጥ በሠራዊቱ ላይ አሰቃቂ የግድያ ወንጀል፣ የአካል ጉዳትና የጦር መሳሪያዎች ዝርፊያ እንዲፈጸም አድርገዋል ተብለው የተጠረጠሩ ሰባት ጄኔራል መኮንኖችና ሌሎች አምስት ግለሰቦች ለሁለተኛ ጊዜ ፍርድ ቤት ቀርበው ተጨማሪ የምርመራ ጊዜ ተፈቀደባቸው፡፡የፌደራል ፖሊስ ኮሚሽን ወንጀል ምርመራ ቢሮ የምርመራ ቡድን ኅዳር 17 ቀን 2013 ዓ.ም. ለሁለተኛ ጊዜ ፍርድ ቤት ያቀረባቸው ተጠርጣሪዎች፣ የመከላከያ ኮሙዩኒኬሽን ኃላፊ ሜጀር ጄነራል ገብረ መድኅን ፍቃዱ (ወዲ ነጮ)፣ የመከላከያ ሠራዊት ምዕራብ ዕዝ አዛዥ ሜጀር ጄኔራል ይርዳው ገብረ መድኅን፣ የደቡብ ዕዝ ሰው ሀብት ልማት አዛዥ ብርጋዴር ጄኔራል ገብረ ሕይወት ሲስኖስ፣ የሰሜን ዕዝ መረጃ ዘርፍ ኃላፊ ብርጋዴር ጄኔራል ኢንሶ ኢጳጆ እራሾ፣  ብርጋዴር ጄኔራል ፍሰሐ ገብረ ሥላሴ፣ ኮሎኔል ደሳለኝ አበበና ኮሌኔል እያሱ ነጋሽ ናቸው።መርማሪ ቡድኑ ቀደም ባለው ችሎት በተፈቀደለት ጊዜ የሠራውን ለፌደራል የመጀመሪያ ደረጃ ፍርድ ቤት አራዳ ምድብ አንደኛ ወንጀል ችሎት እንዳስረዳው፣ ተጠርጣሪዎቹ መንግሥትና ሕዝብ የጣለባቸውን ኃላፊነት ወደ ጎን በመተው፣ መቀመጫውን ትግራይ ክልል ካደረገ የፀረ ሰላም ቡድን ከፍተኛ አመራሮች ተልዕኮ በመቀበል፣ ጥቅምት 24 ቀን 2013 ዓ.ም ምሽት የአገር መከላከያ የሰሜን ዕዝ መምርያን ሬዲዮ ግንኙነት በማቋረጥ፣ ሠራዊቱ እርስ በርስ እንዳይገናኝ በማድረግ፣ በጦሩ ላይም አሰቃቂ የግድያ ወንጀል፣ የአካል ጉዳትና የጦር መሣሪያ ዝርፊያ እንዲፈጸም ማድረጋቸውን፣ ከአገር ውስጥና ከውጭ የሚቃጣበትን ጥቃት እንዳይከላከልና የሰሜን ዕዝ ጦር እንዲፈርስ በማድረግ፣ በተቀናጀ መልኩ ኦነግ ሸኔ ከተባለና ከሌሎች የፀረ ሰላም ሃይሎች ጋር በመተባበር፣ በተለያዩ ክልሎችም ሃይማኖትን ሽፋን አድርገው የብሔር ግጭት በማስነሳትም አገርን ለመበተን ሲሠሩ እንደነበር ለችሎቱ ገልጿል።መርማሪ ቡድኑ የስድስት ሰዎች የምስክርነት ቃል ተቀብሎ ከመዝገቡ ጋር ማያያዙን፣ የተጠርጣሪዎችን ቃል መቀበሉን፣ በፍርድ ቤት ትዕዛዝ የተጠርጣሪዎችን ቤትና ቢሮ ፍተሻ ማደረጉን፣ በርካታ ከወንጀሉ ጋር ግንኙነት ያላቸው የጦር መሣሪያዎችን ማግኘቱንና በኢግዚቢትነት መያዙን፣ እንዲሁም የተጠርጣሪዎቹን የኤሌክትሮኒክስ መሳሪያዎች ለሚመለከተው ተቋም ለምርመራ መላኩን ተናግሯል። በተጨማሪም ተጠርጣሪዎች ኃላፊነት ላይ በነበሩበት ወቅት ወንጀሉን ለመፈጸም ከሌሎች ግብረ አበሮቻቸው ጋር በህቡዕ ስብሰባና ምክክር ሲያደርጉ እንደነበር መረጃ ያገኘና የቪዲዮ ማስረጃም እንዲላክ መጠየቁን መርማሪ ፖሊስ ለችሎቱ አስታውቋል።መርማሪ ቡድኑ በቀጣይ የተጨማሪ የምስክር ቃል መቀበል እንደሚቀረው፣ የሰው ሕይወት ያጠፉ፣ የአካል ጉዳት ያደረሱ፣ በተለያዩ ቦታዎች በርካታ የአገሪቱን ልማቶችና ንብረቶች ያወደሙ መሆንኑ በመጥቀስ፣ የሰውና የሰነድ ማስረጃ ለመስብሰብ፣ ያልተያዙ ግብረ አበሮቻቸውን ለመያዝ፣ የቴክኒክ ማስረጃ ለመቀበልና ቀሪ ሥራ ለመሥራት ተጨማሪ 14 ቀናት ተጨማሪ ጊዜ እንዲፈቀድለት ችሎቱን ጠይቋል።ተጠርጣሪዎች በበኩላቸው ለፍርድ ቤቱ እንዳመለከቱት፣ “እኛ ለበርካታ ዓመታት ለአገር ታግለናል፣ ብዙም አገልግለናል፡፡ ምርመራው በአብዛኛው የተጠናቀቀ መሆኑንም ተረድተናል፡፡ ስለዚህም ተጨማሪ ጊዜ ሊሰጥ አይገባም፣ ዋስትና ይፈቀድልንና ጉዳያችንን በውጭ ሆነን እንከታተል፤” ብለዋል። የቤተሰብ አስተዳደሪ መሆናቸውንና የባንክ ሒሳባቸው በመታገዱ ለቤተሰብ ቀለብ መስጠት አለመቻላቸውን በመግለጽ ፍርድ ቤቱ ለቀለብ እንዲፈቅድላቸው ጠይቀዋል፡፡ ከቤተሰብ ምግብና አልባሳት ከማስገባት ውጪ ለመነጋገር አለመቻላቸውን ተናግረው እንዲፈቀድላቸው ጠይቀዋል፡፡ የተጠረጠሩበት ወንጀል በቡድን መሆኑን ጠቁመው በተናጠል እንዲታይላቸው አቤቱታዎቸን አቅርበዋል።የጤና እክል እንዳለባቸው ለፍርድ ቤቱ አቤቱታ ያቀረቡረቡት ተጠርጣሪ ኮሌኔል እያሱ፣ “ለአገሬ 30 ዓመት ያለ ዕረፍት ታግያለሁ፡፡ በእነዚህ ጊዜያት ሁለት ጊዜ ብቻ ነው ፈቃድ ያገኘሁት፣ በአገሬና በሕዝቤ ላይ የፈጸምኩት የሥነ ምግባር ጉድለት ካለ ልቀጣ፣ ከወንጀሉ ጋር ግንኙነት የለኝም፤” ብለዋል፡፡ ዋስትና እንዲፈቀድላቸውም ጠይቀዋል፡፡ ሌሎቹም ተጠርጣሪዎቹ እንደገለጹት፣ ከቤተሰብ ጋር ተማክረው በጠበቃ እንዲወክሉ እንዲፈቀድላቸው ፍርድ ቤቱንጠይቀው በጠበቃ የመወወከል ሕገ መንግሥታዊ መብት መሆኑን የችሎቱ ዳኛ ገልጸው ፈቅደውላቸዋል። ፍርድ ቤቱ የግራ ቀኙን ክርክር ከሰማ በኋላ ተጠርጣሪዎቹ የተጠረጠሩበትን ወንጀል ክብደትና ውስብስብ ከመሆኑ አንፃር፣ ተጠርጣሪዎቹ ያቀረቡትን የዋስትና ጥያቄ በማለፍ ለመርማሪ ፖሊስ ተጨማሪ 13 ቀናት የምርመራ ጊዜ ፈቅዷል። መርማሪ ፖሊስ የተጠርጣሪዎቹ የባንክ ሒሳብ ከወንጀሉ ጋር  ግንኙነት መኖሩንና አለመኖሩን በማጣራት ግንኙነት ከሌለው ለቤተሰብ ቀለብ  እንዲለቅ ትዕዛዝ ሰጥቷል። ከቤተሰብ፣ ከሕግ አማካሪያቸው፣ ከሃይማኖት መሪዎቻቸው ጋር አንዲገናኙና የተናጠል የወንጀል ተሳትፏቸውን እንዲያቀርብም ትዕዛዝ ሰጥቷል።በዕለቱ ሌሎች የአምስት ግለሰቦችም ጉዳይ በችሎቱ ታይቷል። ተጠርጣሪዎቹ፣ ነጋሲ ንጉሥ፣ ገብረ ተንሳይ አርዓያ፣ ሕንፃ ተክለ ብርሃን፣ ደስታ ዓለም ገብረ ሕይወትና ገብረ ማርያም ምትኩ የሚባሉ ናቸው። ተጠርጣሪዎቹ  መቀሌ ለመሸገው ቡድን መረጃ በማቀበልና በገንዘብ በመደገፍ ሕገ መንግሥቱንና ሕገ መንግሥታዊ ሥርዓቱን በኃይል ለመናድ ሙከራ ሲያደርጉ በቁጥጥር ሥር እንዳዋላቸው መርማሪ ቡድኑ ገልጿል። በተጠርጣሪዎቹ ላይ በርካታ የምርመራ ሥራ እየሠራ መሆኑን ጠቅሶ፣ በተለያዩ የሰውና የንብረት ጉዳት በደረሰባቸው የተለያዩ አካባቢዎች የምርመራ ቡድን ልኮ ውጤት እየተጠባበቀ መሆኑ፣ ግለሰቦቹ ሲጠቀሙበት የነበሩት ኤሌክትሮኒክስ መሣሪያ ለምርመራ መላኩንና ለተለያዩ ተቋማትና ባንኮች ደብዳቤ ልኮ ውጤት እየተጠባበቀ መሆኑን መርማሪ ቡድኑ ለችሎቱ አስረድቶ፣ ለተጨማሪ ምርመራ ተጨማሪ ጊዜ ጠይቋል። በችሎት የተገኘው አቶ ገብረ ማሪያም ትኩ (ሌሎቹ በኮሮና በመያዛቸው አልቀረቡም) ዋስትና እንዲፈቀድለት ጠይቆ ተጨማሪ ጊዜ ሊሰጥ አይገባም ሲልም ተቃውሟል። ፍርድ ቤቱ የተጠርጣሪውን ጥያቄ በማለፍ ሰባት የምርመራ ቀናት ፈቅዷል፡፡ ለኅዳር 30 ቀን 2013 ዓ.ም፣ እና ለኅዳር 24 ቀን 2013 ዓ.ም. ቀጠሮ ሰጥቷል፡፡